Life Esidimeni: ‘Beamptes moet uit hul eie sakke betaal’Familie van die Life Esidimeni-slagoffers was vroeër tydens die arbitrasieverhoor in trane. (Foto: Brenda Masilela/ANA) Jack Bloom, die DA se woordvoerder van gesondheid in Gauteng, sal die media Dinsdag tydens ŉ perskonferensie toespreek oor stappe wat die DA gaan doen om te verseker dat beamptes wat in die Life Esidimeni-tragedie geïmpliseer is aan die pen ry. Bloom sal na verwagting by dié konferensie, wat om 11:00 by die Nkululeko-huis in Johannesburg gehou word, die stappe bekendmaak wat “sal verseker dat beamptes wat in die tragedie geïmpliseer is gedwing word om in hul persoonlike hoedanigheid ŉ deel van die R159 miljoen bemiddelingsbedrag wat aan die familielede van dié wat gely het en gesterf het toegestaan is, te betaal.” Dié beamptes sluit volgens die DA vir Qedani Mahlangu, voormalige LUR vir gesondheid in Gauteng, Barney Selebano, voormalige hoof van die departement van gesondheid in Gauteng, en Makgabo Manamela, voormalige direkteur van geestesgesondheid, in. “Die DA glo dat belastingbetalers nie moet betaal vir die regering se foute nie en dat die oortreders uit hul eie sakke vir die skade wat hulle aangerig het moet betaal.” Maroela Media het vroeër berig altesaam 45 ondersoeke van voormalige Life Esidimeni-pasiënte wat in onwettige NRO’s gesterf het, is nog nie afgehandel nie.